เช็คเด้งลดวูบคนไทยหันใช้ช่องอื่นชำระเงิน
ธปท.เผยยอดเช็คเด้งเดือน พ.ค.ยังลดต่อเนื่อง สวนทางเศรษฐกิจที่ยังไม่ฟื้นตัวดี
15 มิ.ย. 2558

ธปท.เผยยอดเช็คเด้งเดือน พ.ค.ยังลดต่อเนื่อง สวนทางเศรษฐกิจที่ยังไม่ฟื้นตัวดี
ธนาคารแห่งประเทศไทย (ธปท.) รายงานสถิติการเรียกเก็บเงินตามเช็คทั่วประเทศ ล่าสุด ณ เดือน พ.ค. 2558 พบว่า ปริมาณและมูลค่าการใช้เช็คลดลงต่อเนื่องจากช่วงเดียวกันปีก่อน โดยมียอดเช็คเรียกเก็บรวม 5.68 ล้านใบ ลดลง 2.65 แสนใบ หรือ 4.46% มูลค่ารวม 3.05 ล้านล้านบาท ลดลง 1.15 แสนล้านบาท หรือ 3.64%
สำหรับเช็คคืนไม่มีเงินหรือเช็คเด้ง พบว่า มี 6.1 หมื่นใบ คิดเป็นสัดส่วน 1.1% ของเช็คเรียกเก็บรวมลดลง 4,432 ใบ หรือ 6.77% มีมูลค่าเช็คเด้งรวม 8,470 ล้านบาท คิดเป็นสัดส่วน 0.3% มูลค่าเช็คเด้งลดลง 740 ล้านบาท หรือ 8.03% ทั้งนี้ เช็คเด้งส่วนใหญ่อยู่ในเขต กทม. คือ 3.23 หมื่นใบ คิดเป็นสัดส่วน 0.8% ของเช็คเรียกเก็บรวมมีมูลค่า 5,260 ล้านบาท คิดเป็นสัดส่วน 0.2% ของเช็คเรียกเก็บรวม 
นอกจากนี้ หากเทียบเดือน พ.ค.กับเดือนก่อนหน้า จะพบว่าปริมาณเช็คเรียกเก็บรวมลดลง 2.12 แสนใบ หรือ 3.6% มีมูลค่าลดลง 2.53 หมื่นล้านบาท หรือ 0.82% ขณะที่เช็คเด้งลดลง 4,516 ใบ หรือ 6.9% ส่วนมูลค่าลดลง 930 ล้านบาท หรือ 9.9%
แหล่งข่าวจาก ธปท. เปิดเผยว่า ปริมาณการใช้เช็คและเช็คเด้งที่ลดลง ส่วนหนึ่งเป็นไปตามแนวโน้มการใช้เช็คที่ลดลงต่อเนื่อง เพราะมีช่องทางชำระเงินอื่นๆ ที่สะดวกมากขึ้น และแนวโน้มเช็คเด้งยังน่าจะลดลงอีก แม้ว่าเศรษฐกิจยังไม่ฟื้นตัว